Georgetown Hoyas
Georgetown Hoyas ya iku tim atletik pawiyatan luhur kang sacara resmi makili Universitas Georgetown, Washington, D.C. Dhépartemèn Atletik Georgetown dumadi saka 23 tim tingkat universitas priya wanita lan padha tetandhingan ing tingkat Dhivisi I NCAA (Asosiasi Atletik Pawiyatan Luhur Tingkat Nasional) minangka anggota Big East Conference.

Tradhisi

Tembung "Hoya" 
Péhak universitas dhéwé ngakoni yèn ora mangertèni mula buka sajatiné  tembung "Hoya" iku saka ngendi. Ananging ing wanci sadurungé taun 1893 utawa malah sadurungé 1891, mahasiswa kang prigel nuturaké basa klasik padha nggabungaké tembung hoia utawa hoya saka basa Yunani lan tembung saxa saka basa Latin, kang sabanjuré dadi unèn-unèn "Hoya Saxa!" ateges "Watu apa!". Unèn-unèn iku bisa ngrujuk marang lelabetaning tim bal-balan kang kuwat utawa tim bisbol kang jejuluk "Stonewalls" utawa ngrujuk marang pager watu kang ngubengi kampus. Pastur William McFadden, S.J., minangka pastur ing kampus Yésuit lan panyiar ing Capital One Arena, wis tau ndhébat asal-usul tetembungan iku saka basa Yunani lan Latin.

Maskot 

Georgetown nduwèni julukan The Hoyas, nanging Georgetown nduwèni maskot wujud asu ya iku aran "Jack The Bulldog". Manéka warna jinis asu wis tau dianggo maskot déning tim ulah raga wiwit taun 1990-an.  Asu jinis terrier bull aran Sergeant Stubby lan Hoya dianggo ing tetandhingan bal-balan nalika taun 1920-an, kang saèmper kaya Great Dane ing taun 1940-an. Nanging ing taun 1951, pawiyatan ngendhegaké cabang bal-balan jalaran mundhaking béya, kang sacara ora langsung uga ngilangaké maskot kang wus misuwur iku.

Lagu bandayuda 
Lagu bandayuda Georgetown utawa kang misuwur aran "There Goes Old Georgetown" iku sajatiné lagu gabungan saka telung lagu. Lagu kang paling lawas ya iku "The Touchdown Song" taun 1913 kalawan lirik "Here Go Old Georgetown". Para mahasiswa nggabungaké lagu vèrsi "The Touchdown Song" kalawan lagu "Cheer for Victory" kang ditulis ing taun 1915, lan uga lagu "The Hoya Song" kang ditulis ing taun 1930. Déné ora ana kang ngerti sapa kang wis nulis lagu-lagu iki uga lagu vèrsi kang wis digabungaké.

Ulah raga kang disengkuyung 
Universitas Georgetown nduwèni 23 tim ulah raga tingkat universitas, ing antarané ya iku: 11 tim putra, 11 tim putri, lan sak tim gabungan. Ulah raga antar pawiyatan luhur iku dumadi saka:

 Putra: bisbol (1870), bal baskèt (1907), dhayung (1876; 1958), lumayu lintas désa (1924), bal-balan gagrag AS (1887), golf (1925), lacrosse (1951), bal-balan (1952), langi lan nyilem (1949) ), ténis (1920), lan trèk lan lapangan (1891)
 Putri: bal baskèt (1960), dhayung (1975), lumayu lintas désa (1976), hoki lapangan (1960), golf (2001), lacrosse (1975), bal-balan (1991), sofbol (2005), langi lan nyilem (1975), ténis (1960), trèk lan lapangan (1976), lan bal voli (1960)
 Gabungan: lelayaran (1937)

Tim kleb 
Universitas Georgetown ngirimaké pirang-pirang tim kleb ulah raga. Wiwit saka kleb ulah raga umum ing universitas, kaya ta ténis uga bal baskèt; nganti ulah raga kang ora umum ing universitas, kaya ta kleb polo banyu putra lan putri uga frisbi pamungkas. Universitas wiwit nyengkuyung tim kleb ing taun 2000. Sanajan ana tim liya, kaya ta Pakumpulan Croquet Universitas Georgetown, nanging Dhéwan Ulah Raga Kleb ing Georgetown nyengkuyung 11 tim kleb putra, 10 putri, lan 3 tim gabungan:

 Putra: tinju (2008), nyepédhah, hoki ès, bal baskèt, lacrosse (1995), rugbi (1967), bal-balan, frisbi pamungkas, bal voli, polo banyu (1993), triatlon (2005)
 Putri: sekuas (2008), polo banyu, bal baskèt, hoki lapangan, lacrosse, rugbi (2000), bal-balan (2001), frisbi pamungkas, bal voli, tinju
 Gabungan: jaranan, bal rakèt (2007), ténis (2004), mènèk (2010)

Dhirèktur atletik 
Ing 11 Mèi 2009 diwiwitiné panlusuran kanggo kalungguhan dhirèktur sawisé Bernard Muir ninggalaké kalungguhané minangka Dhirèktur Dhépartemèn Atletik. Banjur Daniel R. Porterfield, Wakil Présidhèn Sénior kanggo Pangembangan Strategis ing 3 Juni 2009 wiwit mengku kalungguhan Dhirèktur Atletik. Sawisé iku Lee Reed nerusaké kalungguhan iku wiwit 15 April 2010.

Kajuwaran 
1984 Kajuwaran Bal Baskèt Putra NCAA

Kajuwaran tim NCAA 
Georgetown wis tau menang ing 3 kajuwaran nasional tim Dhivisi 1 NCAA:

 Putra (2)
 Bal baskèt (1): 1984
 Bal-balan (1): 2019
 Putri (1)
 Lumayu lintas désa (1): 2011

Kajuwaran indhividhu NCAA 
Georgetown wis menang ing 23 kajuwaran nasional indhividhu Dhivisi 1 NCAA:

 Golf - Putra - 2 kajuwaran nasional NCAA - Maurice McCarthy Jr. (1928) lan John Burke (1938)
 Lumayu lintas désa - Putra - 1 kajuwaran nasional NCAA - Charles Capozzoli (1952)
 Trèk lan lapangan - Outdoor - Putra - 8 kajuwaran nasional NCAA
 Trèk lan lapangan - Outdoor - Putri - 1 kajuwaran nasional NCAA
 Trèk lan lapangan - Indoor - Putra - 6 kajuwaran nasional NCAA
 Trèk lan lapangan - Indoor - Putri - 5 kajuwaran nasional NCAA

Georgetown uga wis menang sak kajuwaran nasional indhividhu Dhivisi 1 NCAA:

 Ténis - Putri - 1 kajuwaran nasional NCAA - Suzanne Kuhlman (1983)

Sajroning budaya populèr 
Kanthi kababaring tim bal baskèt putra Georgetown ing taun 1980-an, Hoyas malih dadi sangsaya kagayut klawan komunitas kulit ireng ing Amerikah Sarékat lan mliginé ing laladan Washington DC. Tundhoné Georgetown dadi sumbering inspirasi kanggoné karya-karyané para juru kagunan Afrika-Amérika, kalebu She Gotta Have It karyané Spike Lee, Aquemini karyané Outkast, lan Kingdom Come karyané Jay-Z.

Rujukan

Delengen uga 
 Georgetown

Ulah raga
Bal-balan gagrag Amérikah Sarékat
Bal-balan
Bisbol
Langi
Lumayu
Washington
Amérikah Sarékat